CELEX: 62020TN0378
Language: bg
Date: 2020-06-19 00:00:00
Title: Дело T-378/20: Жалба, подадена на 19 юни 2020 г. — Ryanair/Комисия

3.8.2020   
            
            
               BG
            
            
               Официален вестник на Европейския съюз
            
            
               C 255/35
            
         
      Жалба, подадена на 19 юни 2020 г. — Ryanair/Комисия
      (Дело T-378/20)
      (2020/C 255/46)
      Език на производството: английски
      
         Страни
      
      
         Жалбоподател: Ryanair DAC (Суордс, Ирландия) (представители: E. Vahida, F. Laprévote, S. Rating и I. Metaxas-Maranghidis, адвокати)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени Решение (ЕС) на Европейската комисия от 15 април 2020 година относно държавна помощ SA.56795 (1), и
               
            
                  —
               
               
                  да осъди Европейската комисия да заплати съдебните разноски.
               
            
         Основания и основни доводи
      
      Жалбоподателят изтъква пет основания в подкрепа на жалбата.
      
                  1.
               
               
                  Първо основание: Европейската комисия е нарушила правното изискване, съгласно което помощите, разрешени съгласно член 107, параграф 2, буква б) ДФЕС, трябва да отстраняват щети, причинени от извънредни събития, а не само щетите, претърпени от едно пострадало лице вследствие на такива събития.
               
            
                  2.
               
               
                  Второ основание: Европейската комисия е допуснала явна грешка в преценката на пропорционалността на помощта спрямо щетите, причинени от кризата, породена от вируса COVID-19.
               
            
                  3.
               
               
                  Трето основание: Европейската комисия е нарушила конкретни разпоредби от Договора за функционирането на ЕС и общите принципи на европейското право относно недопускането на дискриминация, свободното предоставяне на услуги и свободата на установяване, които са в основата на либерализацията на въздушния превоз в ЕС от 80-те години насам. Либерализацията на пазара на въздушните превози в ЕС е позволила разрастването на същински паневропейски нискотарифни авиокомпании. Европейската комисия не отчита щетите от породената от вируса COVID-19 криза за такива паневропейски авиокомпании и ролята им за въздушните връзки с Дания, като позволява на последната държава да отпуска помощ само на SAS. Член 107, параграф 2, буква б) ДФЕС предвижда изключение от забраната на държавните помощи по член 107, параграф 1 ДФЕС, но не предвижда изключение от другите норми и принципи, установени в Договора за функционирането на ЕС.
               
            
                  4.
               
               
                  Четвърто основание: Европейската комисия не е започнала официална процедура по разследване въпреки сериозните затруднения и е нарушила процесуалните права на жалбоподателя.
               
            
                  5.
               
               
                  Пето основание: при приемане на решението не е изпълнено задължението на Комисията за мотивиране.
               
            
         (1)  Решение (ЕС) на Европейската комисия от 15 април 2020 година относно държавна помощ SA.56795 — Дания — Обезщетение за щетите, претърпени от Scandinavian Airlines вследствие на епидемията от вируса COVID-19 (все още непубликувано в Официален вестник)